`n Romantiese aand, met die komplimente van Escom | SkalkSkryf
« Goeie More
`n Romantiese aand, met die komplimente van Escom
November 22, 2014 deur Louwie Buurman se vuurwarm romanse met die komplimente van Escom.
Vroeg Saterdagoggend klop Buurman aan my deur. Die man lyk bedremmeld. Hare deurmekaar, stoppelbaard, donker kringe om die oë en as ek my nie misgis nie het hy steeds die bokserbroek en T-hemp aan waarmee hy geslaap het. Dan dra hy nog `n nekstut ook.
Ek sê dit lyk of hy `n beker sterk koffie nodig het en hy vra of ek dan niks sterker in die huis het nie, asseblief. Met bekers warm koffie in die hand om die kombuistafel, (syne bietjie verstek met `n skoot Whisky), vra ek hom wat dan oor sy lewer geloop het.
‘Escom’, sê hy en drink gulsig aan sy koffie.
‘Escom?’ vra ek uit die veld geslaan. ‘Wat het Escom aan jou gedoen? Het jy nie jou kragrekening betaal nie?’
‘Beurtkrag,’ sê hy en teug weer diep aan sy koffie. Die man praat in raaisels, en dit nog in monosillabes ook. Ek verstaan niks en kyk hom vraend aan.
‘Gisteraand was mos weer @***$# beurtkrag’, stotter hy en vat-vat so aan sy nek.
‘Ek het so agter gekom,’ sê ek nou nog meer in die duister.
‘Sien,’ sê hy nou meer vloeiend. Ek dink die koffie doen sy werk. ‘Sien, toe die krag nou so skielik afgaan wou ek net weer my moer strip, maar toe dog ek so by myself, hoekom nie iets positiefs van die ou ongeriefie maak nie. My vrou is mos nou sterk in die “wees positief” gedoente in. Jy mag niks skeef sê nie dan is dit “wees positief skattie”. Hy sê dit in so `n fyn stemmetjie soos sy vrou dit sou doen.
‘En toe?’ por ek hom aan.
‘Toe steek ek kerse aan en gaan tap vir my vrou `n heelike bad warm water in, en gooi sommer so `n ekstra lot borrelbad affêrings ook in en ek sê vir haar “gaan ontspan jy maar solank in die bad liefie, dan bring ek vir jou `n glas lekker wyn.”
‘Sien, mens moet geleenthede wat jou gebied word aangryp. En wat is nou lekkerder as `n romantiese aand by kerslig, met komplimente van Escom daarby! Terwyl sy toe in die bad is met haar glas wyn, kry ek gou nog drie kerse en gaan sit dit in die slaapkamer op die bed se kopstuk. Ons bed se kopstuk is mos so `n boekrak gedoente,’ beduie hy en vryf weer aan sy nek.
‘Vir ekstra effek vat ek toe sommer die groot blompot met die blomme wat sy vir haarself gekoop het die oggend ook kamer toe en sit dit by die kerse. Te pragtig sê ek jou. So romanties. En sy kom uit die badkamer uit en kom lê langs my en sy vra skalks “voer jy dalk iets in die mou?” Sy giggle soos `n stout meisiekind en sê “ my man is nie die romantiese tipe nie, en as hy jou hier kry gaan hy jou doodmaak.”’
‘Ek speel toe maar saam en sê sy hoef nie bekommerd te wees nie, hy het my toestemming gegee om die aand saam met sy vrou te kuier. En toe raak dinge rof, so rof dat die een kers van die bed se kopstuk af val en op my kaal rug beland. Van daar af het dinge baie sleg verloop,” sê hy en vat-vat so aan sy bors.
‘Nou wat de joos gebeur toe?’ vra ek gemaak geskok. Ek kan al sien wat kom en moet keer om nie te lag nie.
‘Nee man, toe die warm kerswas my op die rug tref verstyf ek van skok, val op my rug en gee `n helse harde gil. My vrou skrik haar buite weste en dink ek kry `n hartaanval. Haar eerstehulp klasse skop in en sy begin my met dubbelhand houe op die bors slaan. Hard, sê ek jou, baie hard. Ek protester luidkeels maar dit spoor haar net aan. Sy slaan so hard dat die bed wild rondskommel en die ander twee kerse ook van die kopstuk af val. En toe slaan die kussing en die punt van die laken aan die brand.’
‘En toe?’ vra ek nou werklik geskok. ‘Wat gebeur toe?’
‘Toe is dit totale chaos, sê ek jou. My vrou hol verskrik die gang af, steeds poedel kaal, en gaan druk die paniekknoppie om Alpha Security se mense te roep. Ek staar verlam na die vlamme, kom effe tot verhaal en gryp die blompot en gooi die water met blomme en al op die vuur. Dit blus die spul toe so effens en ek gryp die hele lot en gaan gooi dit in die bad wat toe nog vol skuimende water was. Vir goeie geluk spring ek so `n paar keer op en af op die beddegoed om seker te maak die vuur is geblus.
‘Ek staan nog so in die bad, beskuim van kop tot tone met die sirene wat steeds oorverdowend skreeu, toe lui die voordeurklokkie. Ek storm voordeur toe, maar my vrou, nou gelkee in `n kamerjapon is voor my daar om die deur oop te maak. Alpha se gewapende wag staan voor die deur en vra “Is daar `n probleem mevr… “ en toe gly my nat voete op die teëls en ek slaan op my rug neer. My momentum dra my kaal lyf tot tussen my vrou en die nou erg verbaasde sekuriteitswag se voete. Sy oë rek en hy kyk my vrou vraend aan terwyl sy hand na sy vuurwapen begin beweeg.
‘My vrou stotter “nee, nee niks is verkeerd nie meneer” terwyl sy die deur in sy gesig probeer toemaak. Maar ek lê soos `n naakte, skuimbeplakte deurstop op die vloer en sy kry nie die deur toe nie. “Daar is iets verkeerd,” sê ek toe so waardig as wat ek kon daar van die vloer af. “Ons het die huis aan die brand gesteek!”. Toe rek sy oë nog groter en hy gee so `n paar treë agteruit.’
Teen die tyd lê ek al amper op die kombuisvloer soos ek lag. So deur die trane en lagbuie vra ek, ‘ en toe, wat gebeur toe?’
‘Nee,’ sê hy erg verleë. ‘Toe help my vrou my op, vee die skuim van my gesig af en groet die wag vriendelik voor sy die deur toemaak. Ek sweer ek kon die man hoor lag toe hy wegstap, maar ek is nie seker nie want toe lag my vrou so hard dat sy nie kan asem kry nie. Ons het niks geslaap nie. Die huis stink van nat, gebrande beddegoed en met die brandwonde op my nek en rug waar die kerswas op my geval het kon ek in elkgeval nie op my rug lê nie. En met die val het ek my nek beseer en ek sweer sy het my borsbeen gekraak met die verwoede hartmasering wat sy op my toegepas het,’ sê hy so half droewig en hou sy bors met albei hande vas.
‘Baie dankie treurige #**&%#@ Escom vir `n romantiese aand,’ sê Buurman ontstoke. ‘Volgende keer sal ek my generator loop start. Romantiese aandjie se gat man. Kyk hoe lyk ek, en sy lag nou nog onbedaarlik elke keer as sy vir my kyk!!’
Posted in Louwie | Tagged Beurtkrag, Buurman, Escom, Kerslig, Romanse | 11 Kommentaar	11 Responses
op November 23, 2014 at 12:05 vm seegogga
nou lekker gelag!
op November 23, 2014 at 5:56 nm rondomtaliedraai
hehehehe siestog die stomme man
op November 23, 2014 at 8:34 nm Joh
Nou het ek en Sue darem lekker gelag !
op November 23, 2014 at 8:45 nm Die Skryfbesigheid
Baie goed geskryf. Dankie vir die deel van die stukkie humor. Laat mens onthou daar is altyd iets om oor te lag; al is dit ook HOE donker.
op November 25, 2014 at 8:05 vm Wilna Kirsten
Ek het nou so gelag dat die trane loop, dis ‘n baie goeie begin vir ‘n Dinsdag!
op November 25, 2014 at 3:39 nm Louwie
Seegogga, bly jy het dit geniet.
op November 25, 2014 at 3:41 nm Louwie
Rondomtaliedraai, dis `n vreemde buurman wat ek het. Never a dull moment as hy in die omgewing is nie!
op November 25, 2014 at 3:43 nm Louwie
Joh, ek weet nie hoe vertaal mens die ding in Ingels sonder om goed verlore te laat raak nie. Is bly jy kon dit vir jou Engelsman vertaal sodat julle saam kon lag.
op November 25, 2014 at 3:47 nm Louwie
Dankie vir die kommentaar Skryfbesigheid. Dit gee my groot lekkerkry dat iemand wat in “Die Skryfbesigheid” is my skryfsels geniet.
op November 25, 2014 at 3:49 nm Louwie
Wllna, ek is bly ek en Buurman kon jou Dinsdag opkikker. Hier is meer stories oor Buurman op die werf rond. Blaai maar rond en lees. Die man is `n groot bron van inspirasie vir my!!
op Desember 9, 2014 at 4:24 nm Daniel Bezuidenhout
Hierts hoe lekker sit ek nou en giggel! Te ougat, kaalgat!